Moord op Matie: Twee verskyn in hofHannah Cornelius. Foto: Facebook Twee mans het Maandag in die Stellenbosch-landdroshof verskyn in verband met die moord op Hannah Cornelius (21), ŉ student aan die Universiteit Stellenbosch. Vernon Junald Witbooi (32) en Geraldo Parsons (26) het vlugtig in die hof verskyn voor die saak tot 28 Julie uitgestel is vir verdere ondersoek. Hulle word aangekla van moord, ontvoering, verkragting, roof met verswarende omstandighede en motordiefstal. ŉ Derde verdagte wat in verband met die voorval in hegtenis geneem is, het nie Maandag in die hof verskyn nie. Daar mag geen foto’s van die beskuldigdes geneem word nie aangesien ŉ uitkenningsparade nog gehou moet word. Cornelius en haar vriend, ŉ manstudent aan die US, was Vrydagaand slagoffers van ŉ kapingsvoorval in Stellenbosch. Cornelius is vermoedelik ontvoer terwyl haar vriend tydens die kaping uit die motor kon kom of uitgegooi is. Hy het vermoedelik kopbeserings opgedoen. Sers. Noloyiso Rwexana, woordvoerder van die polisie, het vroeër aan Maroela Media gesê drie mans het die blou VW Citi Golf [waarin Cornelius en haar vriend gery het] gekaap. Cornelius se liggaam is Saterdag omstreeks 08:30 “met beserings” naby ŉ plaas op die Knorhoekpad buite Stellenbosch aangetref. Haar vriend het ernstige beserings tydens die voorval opgedoen en is na ŉ nabygeleë hospitaal gehaas vir mediese behandeling. Die polisie het tydens die inhegtenisnemings op die gekaapte voertuig beslag gelê. Personeel van die US se afdeling studentesake was reeds met Cornelius se ouers oor die voorval in verbinding om ondersteuning te bied. Lees ook: Matie-moord: ‘Sy was die hele familie se sonskyn’